Skítt með haustlitina , við fórum sko að veiða í dag . Þegar ekkert annað blasti við heldur en sófinn eða áfram haldandi tiltekt í bílskúrnum var valið ekki erfitt . Vatn sem við höfum lítið heimsótt í sumar varð fyrir valinu og ferðin sveik okkur ekki . Þokkalegasta veður , NNV4 og 7°C , skýjað . Lengi vel var útlit fyrir að frúnni tækist að saxa á forskot mitt í urriðum því fljótlega setti hún í þokkalegan hæng á Peacock og ekki löngu síðar enn einn á Black Ghost . Staðan var því orðin 30 / 33 og ég varð ekki var . Ég rölti , veiðandi til baka að bílnum en fékk ekki eitt einasta nart . Trúlega sá frúin aumur á mér og stakk upp á að við færum í gagnstæða átt og reyndum fyrir okkur þar . Og viti menn , ég setti í mjög fína hryggnu í öðru kasti og bætti svo annarri við skömmu síðar . Hængarnir voru langt því frá farnir að dökkna , önnur hryggnan var ókynþroska en hin komin nokkuð nærri hrygningu , vel full hrognum sem nú eru í salti í ísskápnum . Flök í frysti og önnur komin í grafning .